Simon Emil Ammitzbøll (LA), 2010-03-16:
Det her forslag om ændringer i loven om registreret partnerskab m.m. bliver fremsat på baggrund af et beslutningsforslag, som jeg - dengang som løsgænger – fremsatte tilbage i 2008, og som et flertal i Folketinget vedtog i marts 2009, bl.a. fordi der var syv Venstrefolk, som valgte at stemme for sammen med oppositionspartierne og Liberal Alliance.
Jeg synes, det er vigtigt at holde fast i, at ingen voksne har ret til et barn.
Det er derfor, vi i Liberal Alliance også går ind for, at staten kan gribe ind over for forældre, som ikke passer ordentligt på deres børn.
De kan få deres børn fjernet med magt fra statens side, fordi vi er villige til at sikre barnets tarv mod det, som voksne mennesker kan finde på at udsætte børn for.
Det, det her forslag handler om, er derfor heller ikke, at nogle voksne får ret til et barn, men det handler alene om, at der vil blive mulighed for, at også homoseksuelle par kan blive vurderet, med henblik på om de er egnede til at adoptere børn, på lige fod med at heteroseksuelle par og enlige, hvad enten de er homo- eller heteroseksuelle, i dag kan blive vurderet, med henblik på om de er gode nok til at kunne adoptere et barn.
I dag lever der børn under mange forskellige familieformer, far, mor og børn, skilsmisseforældre af alverdens oprindelser og sammensætninger.
Jeg tror næsten kun, at fantasien sætter grænser for, hvordan moderne skilsmisse, gifte igen, skilsmisse igen, gifte igen, skilsmisse igen, gifte osv. familier lever sammen.
Ja, også homoseksuelle har allerede i dag børn.
Lesbiske kan blive insemineret, og det er jo også sådan, at man kan få børn ved at lade en mand og en kvinde dyrke sex, og man behøver da heldigvis hverken at være heteroseksuel eller gift for at kunne gennemføre et samleje.
Så har der været meget tale om, at det kan være svært at få børn til adoption.
Det tror jeg sådan set er rigtigt.
Vi skal dog huske på, at fremmedadoption i modsætning til stedbarnsadaption ikke handler om adoption fra fremmede lande, men af fremmede mennesker, altså af børn, der ikke er ens egne biologiske børn.
Sydafrika har gennemført lovgivning, der gør det muligt at afgive børn til homoseksuelle par, Storbritannien har det også, men dog kun inden for landets grænser, i Belgien findes der også tilfælde, hvor man har fået et barn fra USA.
Norge, Island, Holland og Spanien har også indført muligheden for, at homoseksuelle kan blive vurderet som adoptionsforældre.
Så har det også været fremme, at det skulle være unaturligt.
Naturen sagde, at der var en far og en mor, blev der sagt.
Det er da fuldstændig rigtigt, at naturen siger, at der skal være sæd og et æg, for uden det bliver der intet barn, men det der med det naturlige er altså et meget farligt argument at føre til ende, vil jeg bare advare om.
Altså, det naturlige er jo stort set et argument imod sundhedssektoren, for så er det naturligt, at de syge er syge.
Det mener vi ikke i Liberal Alliance, vil jeg godt sige.
Vi mener, at de skal helbredes, og vi mener, at det faktisk også er en offentlig opgave, at der er et ordentligt sundhedsvæsen.
Men hvis det skulle være naturligt, så gik det helt anderledes.
Så vil jeg også sige til allersidst, at jeg sådan set glædede mig over især hr. Kim Andersens tale i dag.
Jeg synes, at den både var mere blød og afbalanceret end de taler, vi hørte fra Dansk Folkeparti og fra De Konservative, og så glædede jeg mig selvfølgelig også særlig over, at ordføreren ligesom indikerede, at der igen også er Venstrefolk, som er for forslaget.
Så derfor lever jeg stadig i et lønligt håb om, at dem, man ser i medierne er for, så også er dem, der vil være for, når vi kommer til afstemningen, for hvis det er tilfældet, så vil dette forslag jo blive vedtaget.
Vi har jo den lidt aparte situation, at forbedringer af homoseksuelles vilkår generelt bliver vedtaget under borgerlige regeringer, men imod deres ønske.
Det skete med det registrerede partnerskab i 1989, det skete også med inseminationen tilbage i 2009, og det kommer forhåbentlig også til at ske i forhold til adoption for homoseksuelle her i 2010.
Jeg synes stadig væk, må jeg bare bemærke, at det er forunderligt eller for underligt, hvis man skulle sige det på en anden måde - da det jo netop må være et liberalt menneskesyn at fordre, at mennesker selv må bestemme, hvordan de vil indrette deres liv, og at man ikke tager kvalitativ stilling til folks samlivsformer, men at man derimod overlader det til dem selv.
Så i det lønlige håb om, at dette forslag bliver vedtaget, skal jeg ikke overraskende sige, at Liberal Alliance stemmer for.